Etter 45 år på ett av Norges to øverste nivå, rykket Bryne ned fra OBOS-ligaen. Les om den dramatiske serieavslutningen.

Før avspark i den siste serierunden av årets OBOS-ligasesong var det allerede klart at Sandefjord og Kristiansund skulle spille på øverste nivå i norsk fotball neste sesong. De to topplagene møttes til en ren duell i den siste runden hvor vinneren ville ende opp som seriemestere i OBOS-ligaen.

Se alle resultatene og tabell nederst i artikkelen!



I bunnstriden var Raufoss og KFUM klare for nedrykk. For lagene Hødd, Ull/Kisa og Bryne var det derimot duket for en dramatisk ettermiddag. Kun ett av lagene ville beholde plassen i divisjonen etter dagens avsluttende runde.



I toppen var lagene som må ut i kvalifiseringen allerede klare, men det var knyttet spenning til om noen lagene ville bytte plass på tabellen og dermed sikre seg hjemmebanefordeler før høstens opprykksjakt fortsetter 5. november.

LES OGSÅ: Slik spilles kvalifiseringen

Drama på Jæren

Bryne har spilt i en av Norges to øverste divisjoner siden 1971, men det måtte nærmest et lite fotballmirakel til for at laget fra Jæren skulle klare bragden å unngå et nedrykk til nivå tre for første gang på 45 år. Motstander Fredrikstad sikret plassen i OBOS-ligaen forrige runde, men var ute etter å avslutte en vanskelig sesong på en positiv måte.

Selv om Bryne skulle ta tre poeng mot Fredrikstad, var det likevel nødvendig med hjelp fra Sandnes Ulf og Kongsvinger som spilte mot Brynes bunnrivaler.

26 minutter snudde alt

Sandnes Ulf åpnet kampen mot Hødd best og allerede før det var spilt 20 minutter ledet de lyseblå 2-0. I Kongsvinger var Ull/Kisa fullt på høyde med vertene som tidligere uken sikret sin første cupfinale noen sinne.



Men da Aram Khalili sendte Bryne opp i 1-0 mot Fredrikstad ble håpet tent på Jæren, og ikke mange sekundene senere tikket meldingen inn om at Kongsvinger hadde tatt ledelsen mot Ull/Kisa. Dermed var plutselig ”fortapte” Bryne over streken, mens Ull/Kisa og cupmesterne fra 2012, Hødd, på vei ned en divisjon.

Snaut fem minutter før pause kunne Khalili og Bryne juble nok en gang. Spissens femte scoring for sesongen sørget for 2-0 til Bryne, og med 45 minutter igjen å spille så det ut til at laget fra Jæren skulle klare å berge plassen i OBOS-ligaen mot alle odds.

LES OGSÅ: Kristiansund og Sandefjord til Tippeligaen

Straffe ga Ull/Kisa håp

Men det var bare ett mål til Ull/Kisa i Kongsvinger som skulle til for at lagene igjen skulle bytte plass på tabellen. Og med halvtimen igjen av sesongen fikk Ull/Kisa muligheten de trengte. Et straffespark ble tatt godt vare på av Fredrik Krogstad, og med 1-1 i Kongsvinger var laget fra Jessheim tilbake på trygg grunn - Bryne under streken igjen.



Hødds håp om fornyet kontrakt forsvant med 25 minutter igjen å spille. Da økte Sandnes Ulf ledelsen til 3-0, og befestet samtidig med det sin fjerdeplass på tabellen.

Krogstad ble helten

Bjørnar Holmvik økte til 3-0 på Jæren da 15 minutter gjenstod, og Bryne kunne konstatere at de hvert fall hadde gjort det de kunne for å beholde plassen, men samtidig kom det en ny scoring i Kongsvinger.

Der hadde Fredrik Krogstad scoret sitt andre mål for dagen og gitt Ull/Kisa ledelsen mot cupfinalistene fra Kongsvinger. Dermed var laget fra Jessheim på trygg grunn med to måls margin.

På overtid satte Ull/Kisa spikeren i kista, da de økte til 3-1 borte mot Kongsvinger. Bryne må konstatere at de neste år for første gang på 45 år må ned på Norges tredje høyeste nivå.

Kristiansund kunne juble for seriemesterskapet. Foto: Anders Tøsse / NTB scanpix.

Slik blir kvalik-kampene

I duellen om seriemesterskapet i divisjonen trakk Kristiansund det lengste strået etter en dramatisk avslutning på kampen. Først utlignet Sandefjord til 2-2 på overtid, og det så ut til at de ville vinne divisjonen. Men Baba og Kristiansund satte inn 3-2 like etter, og endte dermed opp som vinnere - tre poeng foran laget fra hvalfangerbyen

Med tap for både Kongsvinger og Jerv, samt uavgjort for Mjøndalen, vil den første kvalifiseringsrunden se slik ut:

Jerv - Mjøndalen (kl. 13:00)

Sandnes Ulf - Kongsvinger (kl. 18:00)

Kampene spilles førstkommende lørdag - 5. november.

Bryne – Fredrikstad 3-1 (2-0) - kampfakta



Sandnes Ulf – Hødd 5-0 (2-0) - kampfakta

Kongsvinger – Ull/Kisa 2-3 (1-0) - kampfakta

Strømmen – Jerv 2-1 (1-0) - kampfakta

Kristiansund – Sandefjord 3-2 (1-0) - kampfakta

Levanger – Mjøndalen 2-2 (0-1) - kampfakta

Ranheim – Åsane 1-1 (1-1) - kampfakta

KFUM - Raufoss 0-3 (0-1) - kampfakta